KIRJALLINEN KYSYMYS E-2126/02 esittäjä(t): Chris Davies (ELDR) komissiolle. Allergiaa aiheuttavat hajusteet.



Virallinen lehti nro 028 E , 06/02/2003 s. 0190 - 0191



KIRJALLINEN KYSYMYS E-2126/02 esittäjä(t): Chris Davies (ELDR) komissiolle (17. heinäkuuta 2002) Aihe: Allergiaa aiheuttavat hajusteet Kosmetiikan ja kuluttajille tarkoitettujen muiden tuotteiden kuin elintarvikkeiden tiedekomitea (SCCNFP) antoi 8. joulukuuta 1999 lausunnon tuoksuallergeeneista. Siinä ei erotella synteettisiä ja luonnollisia tuoksuyhdisteitä. TNO Bibra Bulletin -julkaisussa (2001, 40, 71) julkaistussa raportissa kiinnitettiin huomiota D. I. Ortonin ja S. Shaw:n tutkimukseen (Contact Dermatitis 44, 190), jossa nämä tutkivat sitä diagnostista hajusteyhdistelmää, jota tavallisesti käytetään määriteltäessä allergisen ihottuman taustalla piilevää tuoksuallergiaa. Tutkijat havaitsivat, että vuosien 1982 ja 2000 välillä 14 potilasta reagoi sekä hajusteyhdistelmään että hajusteiden hajottamiseen käytettyyn emulgointiaineeseen (sorbitaaniseskvioleaatti). Johtopäätöksenä oli, että vain kaksi potilasta näistä 14:sta oli ilmeisesti allerginen jollekin yhdistelmän tuoksulle. On mahdollista, että muut 12 reaktiota aiheutuivat sorbitaaniseskvioleaatista eikä tuoksuyhdistelmästä. Havaintojen tukena on muitakin tutkimuksia (Frosch PJ et al. 1995a ja 1995b), jotka asettavat kyseenalaisiksi väitetyt ongelmat, jotka liittyvät tuoksuallergeeneihin. Ottiko SCCNFP nämä todisteet huomioon laatiessaan lausuntoaan? Aiotaanko tätä asiaa tutkia lisää, sillä SCCNFP:n lausunto ei selvästikään ratkaissut kysymystä? David Byrnen komission puolesta antama vastaus (24. syyskuuta 2002) Kosmetiikan ja kuluttajille tarkoitettujen muiden tuotteiden kuin elintarviketuotteiden tiedekomitea (SCCNFP) antoi lausuntonsa kuluttajien hajusteallergioista 8. joulukuuta 1999, mutta tässä lausunnossa ei otettu huomioon TNO Bibra Bulletin 2001 -julkaisuun sisältyvää raporttia. Komitean antamaa lausuntoa tukee laaja bibliografinen aineisto, mutta komissio aikoo joka tapauksessa kiinnittää komitean huomion TNO-raporttiin. SCCNFP ei käsittele lausunnossaan erikseen synteettisiä ja luonnollisia ainesosia, koska kemiallisesti tuotettujen synteettisten ainesosien ja luonnollisesta lähteestä uutettujen ainesosien allergisoivat ominaisuudet eivät eroa toisistaan. Tarkoituksena on, että kuluttajille annetaan tietoa sellaisista kosmeettisiin valmisteisiin sisältyvistä tiedossa olevista hajusteiden ainesosista, jotka voivat tunnetusti aiheuttaa kosketusallergiaa. Kuluttajille olisi kerrottava, mikäli jonkin valmisteen sisältämiin hajusteisiin on tarkoituksellisesti lisätty näitä hajusteiden ainesosia joko kemikaaleina tai jonkin ainesosan tunnettuna osatekijänä. Kansainvälisen hajusteliiton (International Fragrance Association, IFRA) määritelmän mukaan hajusteiden ainesosat voivat olla mitä tahansa perusainesosia, joita käytetään hajusteiden valmistuksessa niiden tuoksun, tuoksua vahvistavan tai hajusteseokseen vaikuttavien ominaisuuksien vuoksi. Hajusteiden ainesosia saadaan kemikaalisen synteesin avulla synteettisistä, fossiilisista tai luonnollisista raaka-aineista tai fysikaalisten toimenpiteiden avulla luonnollisista lähteistä. Sorbitaaniseskvioleaattia käytetään emulgointiaineena allergiatesteissä yleensä käytetyssä hajusteseoksessa. Se on tunnetusti erittäin harvinainen allergeeni. Henkilöille, jotka saavat hajusteseoksesta allergisen reaktion, tehdään allergiatesti, johon sisältyvät erikseen kaikki seoksen 8 hajustetta sekä sorbitaaniseskvioleaatti. Näissä yksittäisissä testeissä ei tarvitse käyttää emulgointiainetta. Tutkimukset ovat osoittaneet, ettei sorbitaaniseskvioleaatti ole merkittävä tekijä. Asian perusteellinen käsittely saatiin päätökseen 10 vuotta sitten. Tämän vuoksi oletuksella, jonka mukaan muut 12 reaktiota saattoivat aiheutua sorbitaaniseskvioleaatista eivätkä hajusteseoksesta, ei ole merkitystä hajusteallergian kannalta.